
IDŐLAKAT

lélegzésem magamon át
„lebegtet” mint reményt a vágy
remény hitet / hit a csodát,
fenyegetést pártkatonák

*

sorsot nőnék ki / falakat
bolygót – amely időlakat

(2008-01-01)

PATTAN

.
két fülem nadir-zenit
tengelyére húrt feszít
.
legfelül és legalul
csöndre vet bogot a húr
.

csak alul és csak felül
hangol fényzenét az űr
.

bár közepe rám figyel
mint öröklét pattan el

(2008-01-10)

KOTTA

paplanom alatt
reklám álmokat
nem számítva csak
emberi tudat
mentes test marad
.

elemezzem-e
.

kotta és zene
néma szelleme
.

(2008-01-12)

SZÓTAG

                                                                        (Lászlóffy Aladárnak)

hegy-völgynyi súlyok inganak
magamba bújok porhavak
elől a kor nagy fáihoz
rajtunk a holnap átlapoz
.

hegy-völgyek / nagy és kisbetűk
agyunkban egész gyökerük
megannyi szótag aranyát
szívünk e kornak mossa át
.

(2008-01-16)

SZÉLMALOM

vén retinádra égetik
a látomást (a mostanit)
az önpusztító lázaid

kiragad a tekinteted
a látványból egy részletet
ami már nem kell senkinek

emészthetetlen álmokat
őrölne szélmalom-agyad
– a létet egy élet alatt –

(2008-01-20)

HASONLÓ

táj-otthonom lett
sok rám hasonló
/ az égen omlett /
/ tó medre korsó /
négy évszakom meg
gyümölcskoporsó

2008-01-26

ÉLŐ

mivel moccanni sem tudok
az alvás „műtött” állapot
vak tudatomhoz szíjazott
szerveim tükörállatok
ösztönös automaták
egy-egy élő tejútvilág
csillagközi harmóniát
kottázó hús-vér némaság

meteorként a csontomon
keresztülhúz a fájdalom

2008-01-27

SZÚ

meg-megborzongok a logikátlan
másodpercek kereszthuzatában

ám bevont vitorlám lelki szélcsend
és nem küldöz árbocom se vészjelt

léket a bárkám orrába szú rág
tolvajkulcsot reszel a hazugság

2008-02-01

NÉHA

vagyunk – tehát e vers
szavaival növelsz
rajtunk egy látomásnyit
amíg a rím irányít

vagyunk – tehát a sors
önbugyraiba vonz
vért lélegző szívünkkel
csak néha merülünk fel

2008-02-02

ÖSSZKÉP

forrósága dobban
rejtett járatokban
teremtés-titok forr
belső áramokból
* testünk hőerőgép *
borzalmas egy összkép
múltunk és jövőnk ég
hamvaszt az öröklét

2008-02-06

SINCS

visszafele fúj a szél
az avar csöndet zenél
senki sincs szemöldökök
védősáncai mögött
(most keresik a hazug
bácsik-nénik igazuk)

2008-02-08

HUZAT

végtelen tér súlya nyom
ez a gravitációm
gondolatom visszarúg
nem tejporzik a tejút
csillaghuzat hegedül
csupa szakadék az űr
fényidőfalaival

* sorsom tükreikbe hal *

2008-02-15

HORIZONT

.
önmagamba csomagol
elalvás előtt a kor
kettőnk kontrasztjaiból
horgol aurát a kór
lettem mint ő nekem is
bundájában a tövis
én – időzített tudat
ő – halálos indulat
most ha ébredek – kibont
és kifoszt a horizont –
csutakerdőm fekete
ködruhás kísértete
leng seholsincs szobraim
megásatlan hantjain

2008-02-18

TAM-TAM.

.

* oxigént dobog szét *
belülről piros rét
nap vöröse / rőt ég
élethossznyi körkép
kintről nézve néger
tam-tamot vezényel
domborzata székely
– rakétaszekérrel –
.
2008-02-21

PERDÜL

.
föléd hajolva álmodik
az égbolt arca ébredést
felhőzi csillámfényeit
hogy emlékeidet idézd
.

gyorsulva perdül a vidék
négy évszak már minden napod
jövőkhöz bújt múltad sötét
mint lelkileg a tolvajok
.

2008-02-25

VITAMIN

boldogság-harcmezős egészség
csatáit vívják szerveim
torzítja agyam fénytörését
a politika-vitamin
.

mert végtelenülő hazugság
spirálja motoz mindenütt
bejárhatom az összes utcát
sehol sem üdvözöl az üdv

2008-02-26

CSAKRA

.
kulcslyuknyi semmi fénybe zár
elalvó testem éghatár
barlangnyi csöndje figyeli
hogy bekopog-e valaki
/ vagy ezt is ő találja ki /

2008-02-27

FÚZIÓ

                                                                      (Málnássy Csaba emlékének)

szertegurult gyöngyatomok
altatják el a tudatot
emlékeire bontva és
a fúziójuk ébredés

emberré összerakva csak
izomnak érzem magamat
ha még egyben tart némi váz:
korunk fertőzte látomás

2008-03-06

EGYÜTT

teremtéstől fényes ég
az örökölt hagyaték
teremtésről mennyi színt
pazaroltak álmaink
a teremtés akkora
mint az alkotók kora
együtt vagy külön-külön
barlang-mélyen / hegytetőn

2008-03-12

FELÉ

két tenyérből összeforrt
szívem öklözi a kort
ma tanultam félmaroknyi
lázadását célba dobni

évszakok edzette pajzs
vergődése békeharc
minden egyes dobbanásnál
az öröklét visszaszámlál

bordák rácsai alatt
tíz ujjbeggyel tapogat
más időhazák felé ki
– láza földi – tüze égi –

2008-03-13

VÉGES

csendhullám-tarajok között
egyik jövőmbe merülök

feloldódó egyedeként
felejteni a véges ént

2008-03-19

NÉMI

testem fókusz-tükrei
kezdik egymást érteni

osztozik összhangjukon
lelkem és a tudatom

szinte egy-egy költemény
mert dolgok közötti tény

fókusz-tükreimen át
felfedeznek a csodák

2008-03-25

GÖRCS

szürrealista dallamok
sikolt valaki és zokog
valamilyen nem hangtani
csöndek visszhangjaiba rí

szelek erővonalait
a madarak is ismerik
zuhanás-állványzatokon
rángógörcsük mégsem rokon

2008-03-30

PÁRBESZÉD

ha kiábrándult a harcból
szívem lesz atomkarambol
lélegzésem még marasztal
párbeszéd a pillanattal
nekem ez a két jelenlét
ideláncolt végtelenség
búcsúzóul soha ennél
szabadabbá nem ölelnél

2008-04-02 

BÚJÓCSKA

lelkem láng és testem hamvadás
célkeresztjében tart egy vadász
tükröm emlékezetében itt
már-már apám borotválkozik

mit színes keretbe fog a múlt
bújócskázik a gyermekkorunk
mély azúrrá válva dédapám
fényárnyék-söpörte udvarán

2008-04-11

REFLEX

egy-két liter egymásba szédült
légörvények bugyrában élünk
erejük felfrissülve csobban
sötétpiros véráramokban
ruhánk ez a tavasznyi reflex
hasonlítunk fákhoz-füvekhez

2008-04-14

PEZSGŐK

van a borokban valami
olyan összetevő ami
az őszi és a tavaszi
hetekben emlékezik a
mustérlelés napjaira  
időt jelez a hordók
éjébe zárt horoszkóp
s abroncsaik a dongák
évgyűrűit másolják 
így harmonizálja a rend
a külső-belső végtelent 
ezért oltjuk az árapályok
felkorbácsolta szomjúságot
és a pezsgőkben szüretek
gyöngyöző öröme pezseg
a lét dongáin túli ciklusok
mágnes vihara ellen lázadok
2008-04-16

SZINKRON-CSÖND

szívem-tüdőm szinkron dorombol
csöndet havaz riadalomból
.

* időzítetlen sors-karambol *
.

tüdőm-szívem riadalomból
szinkron-csöndet havaz-dorombol

2008-04-20

MIHELYT

van testi seb és lelki szakadék
amelyektől lúdbőrözik az ég
.

visszafelé gyorsuló évszakok
fogaskerekei közé futok
.

pár perc alatt mint nappallal az éj
a lelkem és testem helyet cserél
.

ez is pokol mihelyt lélektelen test
és testtelen lélek érezni sem kezd

2008-04-22

BÁR

szív és tüdő két szólamát
az elme ragozza tovább
a kultúrában így teremt
egy külső-belső végtelent
és mint ahogy elődei
a tükrök tükrét tükrözi
.

bár habzsolják életemet
szeretnek is a szellemek

2008-04-25

CSONTOS

jobb vállamnál párna-szárny
társán némi paplan-ég
szállna minden porcikám
megdobogtat szakadék
.

mintha bármit mentenék
nincs se jó se rossz irány
megpihen csönd-aurán
mennybolt fényű tófenék
.

felhőforma lélek-árny
otthona ez a lazán
lélegző csontos vidék
.

2008-04-28

VAD

törzs-szövetségben élő
végtagjaim vadászni
visznek és gyűjtögetnek
táncolnak hadonásznak
vad lelkek vadonában
.

zsoltáruk békefüst-jel
mondandóm vele tűnt el.
.

2008-05-09

ÉGŐ

jajongva forr a víz
jégként csak szenvedett
így kínoz minket is
az összes átmenet
.

körfűrész sikolyok
edénye a kazán
tűztérből átsajog
egy fázós délután
.

az oxigén ruhát
emlékei szerint
cserélve vedlik át
mint égő vágyaink
.

2008-05-01

MÉR(L)EG

itt a helyzet változatlan
vagyis egyre rosszabb
mert ha mind több ördög arc van
javulunk viszonylag

2008-05-03
BALLADÁVÁ

túlélést pumpál szíved-tüdőd
ravatal ez a tudat-küszöb-
tartalom fohászaid között
balladává hangolódsz amíg
négy évszak beléd temetkezik
és virrasztanak csillagaid
.

2008-05-15

OTT  MEG  ITT

csenddé kövült idők a paplanok
érzékeiddel telefoltozott
pár pillanat avara takaród
egészen átitatnak színeik
fantáziád befelé havazik
magánnyá tömörül az ott meg itt
.

2008-05-11

KESERŰ

álmod kitereget mint pólyás kisdedet
és szellőztetve hűt mint lázadó szívűt
mert borzalmaival a végzet betakar
(fényárnyék-gyökerű gyümölcse keserű)
.

2008-05-17

BALLADA

                                                                   (Dr. Kercsó Attila emlékére)

megannyi ösvény talpamon
zsibong – nyugtatja paplanom
kövek-gödrök reflexeit
többé immár nem tesztelik

*

két - oldalára dőlt - világ
sajgón egymáshoz üzen át
patkóm a sors lenyomata
de úgy érzem hogy ballada

2008-05-19

ÉH

testünk-lelkünk szobor-
negatívjaiból
magányunk is kihull
(lyukas a sors alul)

*

teremtés-örök éh
emészt maga felé
s izgága szellemünk
robbantja rá az űrt
.

2008-05-23

XILOFON

spárgára fűzött évszakok
mindenike stafétabot
gyanánt sorban fel-felragyog
hódoltat ez a nem-magyar
idő-xilofon-zenekar
örömök gyászdalaival
.

2008-05-26

TELJESSÉG

ködökkel álcázott egek idéznek évtizedeket
teremtéssé szintetizálnánk
egy lélek-teljesség-szivárványt
gyűjtögetve hozzá a Fényt fellegtornyok zászlóiként

2008-05-27

PITYPANGKÉNT

egyszerre pihen és viharzik a
szívünk-tüdőnk mint Eurázsia
gyökerek váltóáramaiban
villámmá érik a „nincs” és a „van”
és kozmoszunkká pitypangként kibont
két féltekét ébresztő horizont

2008-05-29

BARTÓK

                                                       „bolond ez a hangszer”
                                                             Szilágyi Domokos

öngerjesztő feszültség
dalolt a lüktetésben
vizek tükrén terült szét
tragédiáknyi éden
.

hullámuk ejt emelve
mikor a Semmi ásít
fuldoklón jegyezem le
a csend szimfóniáit
.

lebegnék aurákon
emlékeim eloldva
egy-egy szívdobbanásom
kiáll a horizontra
.

2008-06-01

TANYA

fekete horpasz az éji szellem-tanya
erdőcsicsergésű hajnal az udvarom
ébredve növi be az emberi vadon:
szorgos szerszámaink varázslat-káosza
(tudást fogyasztanak üzemanyag gyanánt
amelybe ihletet csöpögtet éjszakánk)

2008-06-07

GYÓGYÍR

*bordáim és égboltozat*
két súlyból egy vers-változat
lélegzésem a negyedik
(önaurámmal elvegyít)
szívemből szétlőtt dobogás
felelősséggel felruház
(amíg a belém falazott
gyógyír malterként összefog)

2008-06-10

CIMBALOM

.

ahogyan élek – az a házam
jógázás-ritmusaival
ti jártok szívem pitvarában
utcámon söpör az avar
amiért élünk – az egész táj
haza – szülőföld – sánc – halom
vagy fellegek bástyázta végvár
ormán villámló cimbalom

2008-06-12

MŰVÉSZI DOROMBOLÁS

macskatarzis (Szfinx-varázs)

2008-06-13

DUPLA

.
testünkben lakó gravitáció
a csillagközi csöndet keresi
két ringatózó melled látható
dallamában a versem rímei
.

szimmetriát ölelő zenekar
tavaszi láza őszi ködbe ring
négy térd vonaglik / duplán dupla kar
búcsúzva forrnak össze ujjaink
2008-06-15

RÁM-RÁM

körülugatja házamat
az aggódó jóindulat
visszacsahol az éjszakák
bokraiból a némaság
.

ők visszhangoznak rajtam át
én csak belaktam egy szobát
.

rám-rám kövülnek a falak
Kőmíves Kelemen miatt
de mennybe tárják Bolyai
rakétafüstös terei

2008-06-21

BELÜL

.
évszakokon gördülő bolygónk
automata lélegeztetőgép
űrburkain belül napáram
keringeti a fény metaforáit
.

galaktikák génrajzával rokon
növények lelke testi rokonom
.

2008-06-23

ANATÓMIÁK

.
miféle osszárium a
sorsok preparált halmaza
másodperc-anatómiák
hány réteggé vedlenek át
.

csillag-esztergán égitest
élővé gyúrja nappal-est
szellemmé pedig az igék
betűkben porlad el a lét
.

2008-06-24

MÁSKÉPP

boldogságunkat elmesélném
a Tejút egyik Föld-Ösvényén
.

navigációs nyugalom
a párnám és a paplanom
enyhén lejthet a pályasík
a végzetet ott keresik
tévelygő lelkű lázadók
meggyújtva néhány lobogót
.

a nemzedékek lármafáit
.

másképp csak a nyomor világít
.

2008-06-28

KURUC

                                                             (az ellenzék ellenzékének ajánlhatnám)
.

fekete korban meteor
becsapódása a nyomor
mély pályaíve kuruc-ég
labancok bűne a sötét
hát fel-felizzik színtelen
felhőivel az árva menny
ahol tüntet mert létezik
szivárványunk és szétlövik
.

2008-06-29

NEGATÍV

.
évtizedeknek ácsolt kaloda
vagy évszakok huzatos csarnoka
már-már csupán szellővisszhang vagyok
amely dallamként rajtam átszuszog
.

kifordított hiányok százai
szeretnének embernek látszani
csontszövetem is jelzi hogy milyen
negatív élmény a múló jelen
.

2008-06-30
AKÁRMELYIK

.
földünkön burjánzó egészség
honnan szerezte örök éhét
kölcsönösen egymásba ér-e
a semmi és a valami
nihilek szervezetlensége
minden szellemi s anyagi
metaforák metaforái
nem elvonási tünetül
kezdik a nemlétet zabálni
mint fény homályt és fényt az űr
nem látsz kicsit sem óriás kárt
akármelyik kozmoszba nézz
meg sem fogantál de terád várt
a telhetetlen létezés
.

2008-07-03

FÉNYTITOK

                                      „orizontul unui vers
                                           este punct şi univers”
                                                  (Gelu Păteanu)

.

gömbfeszes felületét
körülöleli az ég
kicsi delet a nagy éj
(sors alatti meredély)
lét előtti szakadék
ez a végtelen sötét
ez talán az igaz út
minden más irány hazug
vagy ha nem tetszene – szülj
újat agyadon belül
amit ismét fénytitok
és koponyád közrefog
(nemcsak versben horizont
a határtalan s a pont)
.

2008-07-06

LÉTHAJÓ

.
bocsánat csend – hogy létezem
lebegve sűrű semmiben
miféle gondok-horgonyok
pányvázzák ezt a léthajót
idők egén helyben repül
dallammá nyílva mint az űr

2008-07-11

A MÁSIK

.

agyunk lakása század-
és ezredforduló
szellemrajzú utánzat
egy hullott fél dió
hogyan vált végtelenné
a „másik” féltekénk
Kőmíves Kelemenné
hol nyer (milyen) esélyt
.

2008-07-12
ÉLETFA

évszakok ösvény-spirálisain
járok magamban mint sorvégi rím
sarkamra taposnak elődeim
tekintetükben csillag-mécsesek
életfa-árnyékukba heverek

2008-07-17

IZMUS

.
futurista tejúton
szürrealista lelkem
testen kívüli élmény
vagy ódivatú szellem
2008-07-18

NOHA

mihez hasonlít a tudás – ha
fecskét rajzol a zuhanásra
hogy feltámadjon a halála
(ha már a papírt kitalálta)

*

noha ereje látomásnyi
kalandozásban óriási

2008-07-19

HAMU

tüzes vasaló melegét
sugározza körém az ég
nem érdem hogy éppen velem
napoznak a történelem
boldogtalan középkori
félig sötét századai
és barnulásnak ül ki a
bőrömre máglyák hamuja
hogy ezredgrammnyi Dózsaként
is hangoljam e szerzeményt

*

ki- és befelé nézzetek
hunyt pilláim – farkasszemet

2008-07-21

„VALAMI”

.

visszafelé csordogál egy sehol sincs árapály
csontpáncélú zátonyon mind megroppannak léthajóink
lék vagyunk a horizont auráján és viszont
(már a glóriahiányom is túlnő a láthatáron)
lélegzünk jövőt s a múlt készletéből vért kapunk
(átömlesztést) míg olaj van és földgáz az altalajban
benzintűzhaláluk a fényűzésünk záloga
így „valami” összeprésel a jelen két végzetével
agybillentyűinken át mérjük örök áramát

2008-07-25

BELSŐ

.

jelez minden szívdobbanással
a lélekből fogant bátorság
fegyverzete a felelősség
és lármafák füst-lobogózzák
.

e megharcolt sóhajnyi belső
szabadság égi mása felhő

2008-07-30

EGY-EGY

szóbástyás korunkban száműzött egek
idemagyarultam történelmileg
koponyám gyanútlan élő látlelet

csend-kínaifal van egy-egy nyelv mögött
szintén árva dallam – benne körözök
néha kapva adtam pár arany rögöt
.

2008-08-01

SZÉLRÓZSÁS

.

dobpergéses szívveréssel
lármázzuk fel a jelent
búcsúztatva nappal-éjjel
odakint és idebent
.

bőrünk alatt érlelődő
évszakokkal fogyva kell
egy-szélrózsás hegytetőről
sors-visszhangként szállni el
.

íme négy élmény-kísértet
szakadékba tántorít
gyermekkorod óta nézed
a nemlét szirénjeit
.

2008-08-05

ÚTVESZTŐ

.

egy újabb évátültetésig
a szerveim egymást becézik
összhang a múltam ám jövőmön
rács van mert ő a cellaőröm
véletlen kezdet / végtelen vég
kövülete bármely jelenség
szív zördül – érzelem kopogtat
morzéi fél-gondolatoknak
értelmüket kell kitalálni
s útvesztőikből kitalálni

2008-08-10

RÖNTGENKÉP

lélekteleníthet annyi-ennyi gyász
visszhangtalansággal bélelt csigaház
röntgenképe nógat hogy űrödbe láss
hányszor beleájulsz mikor a gerinc
csigolyáidon kezd morzézni a nincs

most anyád (tanulván anyja trükkjeit)
szellem-koponyává egyszerűsödik

2008-08-13

KARDÉL

egészségem határol
el a körém szivárgó
lélektelen világtól
de mivel végzet is van
sorsom kardéle villan
majd hüvelyébe dőlve
lesz önnön kaszkadőre
.

2008. 08. 22.

REKLÁM

.

ajándék minden évszak társába csomagolva
külföldi feladóval de mégis helyi gyártmány
telephelye a kozmosz bejárat a Tejútról
reklámja fura mondat: pondrós gyümölcskoporsó

2008. 08. 24.

KÉTLAKI

.

szavak térképezik agyam hullámait
csillagtűs fekete bársony a háttere
álomszárny-tollu ha érinti: űr-puha
kottázza a zenész (csendhúrú) létezés
hogyan lesz valaki lelkében kétlaki
és „akaratlanul” mivé mi alakul

2008-08-26

GÉPKOR

.

ahogy emlékké dédszülők
vagy visszhanggá gyerekszobák
bizsergő érzékek mögött
egy test lélekké vedlik át
belső vérzésű motra még
bírná a gépkor ütemét
.

2008-08-28

VESZTESÉG

.

érzékeink az évszakok genezis-fátyoltáncai
agyunk az evolúciót az ős-tudásból bontja ki
rajtuk nő túl a szeretet elrobbanó pillanata
így érthetik az istenek hogy veszteségünk mekkora
.

2008-08-29

JÖTT-MENT

.

éjfélkor is van déli nap
vidékeink társainak
jött-ment fény-árnyék árapály
csíráztat érlel és kaszál
mikor az égre köszönök
belső tájam fel-felpörög

és megcsillan pár kinti rím
versem ablaküvegein

2008-08-30

ÉBREDÉS

.

lelkünk vérzékeny tükreit
a kor sarai fürdetik
foltozzunk aura-szivárványt
versekkel – semhogy dagonyáznánk
lemoshatatlan tisztaság
álmodja jövőbe magát
hogy kéken túli éterekben
gyógyuljon lázas földi szellem

ki honvágy hontalanja és
hazatérése tévedés
.

2008-09-02

LÁBNYOM

.

tudatmembránom jelzi hogy
belélegez az álom
sejtek szintjén kifordított
kesztyű a láthatárom
ezermester folyamatok
átszűrnek hét hiányon
mit holnapok haván hagyok
csak vércsepp / tüske / lábnyom

2008-09-05

LÁTNOK

versírás közben alszom el
rímekre bontva látnok álmok
fürösztenek a semmiben
majd énem partjaira mászom
pórusaimban hajnalig
négy kontinens szárítkozik

*

belém ivódtak rémeik

2008-09-10

TRÓGERÉK

.

gravitációtlanul
színez eget kék azúr
mint a tudatot a lélek
és a zene a beszédet

*

trógerék közt igazam
villámfénye súlytalan
itt csak a szív nyom a latban
ő üt a legpirosabban

2008-09-13

AKKOR

.

kora reggel a hegycsúcs az űr
teljes mélységére kivetül
árnyékom félig körüloson
ezen a mese-golyóbison
itthon is megkísért éjszaka
negatív árnyékom tudata
hajnalban-délelőtt-délután
átöltöztet az időruhám
néha úgy fekszem akár a múlt
akkor izzunk fel – ha nem vagyunk

2008-09-15

KARÓRA

.

csuklómon másodperc-bilincs
hatása pulzusomra nincs
így hullámlovagol saját
lelkemben két külön világ
mert éjszakája-nappala
szívként nyitott-csukott szoba
percenként szétszed-összetart
a parttalanság és a part

2008-09-18

HATÁSOK

.

felhőkre / óceánra gondol a csöpögő víz
beivódik ruhámba hadd tűnődjön el ő is
a foltok színhatára milyen térképet rajzol
nem érzem már magam jól
ha csak lelkembe nézek
kihagytak egy kalandból
hatások / események
2008-09-19

RÖGTÖN

sorsunkat (az idő-folyékonyt)
viharaiba keveri
a kéken dobbanó nagy égbolt
békénk (ha van) nem mennyei

*

anyagtalan Énünk elektront
eszközként pörgetve kutat
bármit megérint – rögtön elront
átröntgenezve titkukat

2008-09-22

SZÓTLAN

.

tüdőnk szárad / szívünk elúszik
testünk kivégzi szerv-tanúit
szervetlenül énünkre tör
ásványsúlyú ördögi kör
hazudhatnak bármit a szótlan
önelvű evolúciónkban
de rajtunk ne talpaljon át
történelmével a világ
mért hagynánk szellem és egészség
üzemének csődbemenését

2008-09-26

HOGY-HOGY

.

bőrünkön átderenghet-e
a lélek piros melege –
zöld vitaminja  –  vagyis a
napfény metamorfózisa

*

hogy-hogy nem láttam hamarabb
csillagfogantatásomat

*

mint köldökzsinór az örök
szerelmek tüze odaköt
mely ihletként is akkora
akár az alkotók kora

2008-10-01

EGY-EGY

himnusz az éjhez a harang szava
nekem személyes (térdeplő) ima
mert összevérez egy-egy ballada

2008-10-04

HALMAZ

szívünkben egymásból csobognak
az évek másodpercei
használjuk illusztrációnak
halmaz-lelkünket érteni
így élünk bármit át ami
reflexeinkké táltosodhat

2008-10-08

HAJLÉK

sorsom lélek-hajlékot teremt
űrfalak között se kint se bent

*

szívverésnyi csendektől puha
a pitvarszerű sehol soha

*

fuvola sóhajú melegét
fényekkel itatja fel az ég
2008-10-10

SZÁZ

négy égtájú láthatár a
mi iránytűnk aurája

*

hogyha végzet bújt alája
szétszakad száz balladára

*

négy égtáj négy évszakául
egy-egy ablakom kitárul

2008-10-12
SZÁZADELŐ

elfogyni jövő tavaszig
őszünk pincékbe költözik
telek tudatalattiját
táplálják zamatos imák
a mélyben ám kint szétszedik
a táj hatalmas díszeit
négyszáz évszakot loptak el
dédszülők fenyveseivel
megfoganandó unokánk
is fuldokolja a hiányt
fény-rügy lelkére célba lő
ez a gonosz századelő

2008-10-16

ZSONGÁS

álomba olvadó tudat
költői katarzisa vagy
emlékzenéjű testtelen
lebegtetés a semmiben
teljes valóság lesz ha csak
magát érzékeli agyad
felold a csend zsongása és
hajnallá szűr az ébredés
lilás derengéseddel át-
világítod az éjszakát

2008-10-20

FALÓ

ujjaimban tolltalan
szárnyak emlékezete van
tenyerembe szúr a frász
idézi képzelt zuhanás
ha szerszámot markolok
holnap talán dalolni fog
bástyám szivárványfalú
alatta trójai faló

2008-10-22

KÓRUS

                                                          Bardocz Barna-búcsúztató
                                                                                (1946-2008)

sorsunk az évszakokkal
kiér a láthatárig
körben csillaghegyoldal
hamvasztja lármafáit
lélek-kórus vigasztal
szívek morzéja lázít
egy szülőföldnyi asztal
oázisa hiánycikk

2008-10-26

FORGÁCS

                                                     Anyámnak

szíved időtlen szárnyverés
tévelygő monológja
a kopjafává születés
vésőit haldokolta
kilencvenegy év napra kész
forgácsa széttaposva
látóhatár-nagy körfűrész
csendjét feléd sikoltja

2008-11-05

GÖMBVIRÁG

önmagán lükteti át másodpercek áramát
életem evez vele semmiből a semmibe
és a sors kívül-belül menekítve menekül
ebből lesz a kopjafa gömbvirág motívuma

2008-11-08

MOTÍVUM

agyad periszkópjaként álmodod az ébredést
rajta lát ki fekete húsa-csontja-idege
fele test és fele fény - amit úgy hívunk hogy Én
így véssük a kopjafák gömbcsillag motívumát

2008-11-09

KOPJAFÁNK

földi súly a lélek és fényen túli lebegés
önmagából tervezett mikroszkópot-távcsövet
szív-egó-lélek-tudat egyetlen tapasztalat
széttagolva kopjafánk motívumai gyanánt

2008-11-10

ÁLLAPOT

csak lázadás és győzelem
áramlik át a szíveken
állandó fulladásveszély
tüdőkben a sóhajnyi szél
békekötéses riadók
sora az élő állapot
de kint ez a dinamikus
egyensúly-elv deresre húz

*

fertőz ha tűri a világ
a pénzbunkós politikát

2008-11-11

PERCNYI

két egymást metsző pillanat
hajszálidőkként széthasad
fraktálszerűen bomlanak
irányaik tovább-tovább
nem-lineáris logikák
létté szövik a percnyi mát

*

hogy ihlet röntgenezze át
és alkotónak tudd magad

2008-11-12

DUBLŐR

vízszintesen alszom el és
álmomban „járok” magamon
két virtuális lebegés
önsúlya hatvan bástyarom
a duplán ferde józanész
dublőre pízai majom

2008-11-13

JEL

reggel-este
ciklusokban jógázik agyunk
Déva várként
épül újjá amit megtanult
káoszok fény-
árnyékából csöndet énekel
legutolsó
lázadása márványlapnyi jel
majd együtt az
anyafölddel ébred-alszik el
félig tiltott
balladáink fátyol-zászlai
szél-szabadon
szeretnének tisztán látszani

2008-11-19

NYUGALOM

szívem kényelmes ágyaként
aludtam át a bársony éjt
csillag alatti nyugalom
a hajnal színű takarón
s ugyanilyen a matracom
bölcsővé mélyült szivacsa

*

véremmé vált ez a csoda

2008-11-21

FÁJÓ

átszivárog a történelem
váltóárama a szíveken
[hogy kínjukból fájó vers legyen:
semmit semmi semminek üzen]
mint ihlet villáma hirtelen
robbanásként a nincs átkarol
– korma a ránk havazó nyomor –
[áldásával provokál a kor
mindig mi hiányzunk valahol
és valahonnan kiöl a kór]

2008-11-29

KÉNE

* amit beszívsz – az lélegez ki *
.

aludni térsz – rémálom ébreszt
azért hogy váltogatva érezd
miben fuldoklik lélek és test

titkukhoz kéne fényt keresni
könnycseppnyi égboltod kevesli

2008-12-01

HÚRBA

sorsom és a szülőföld közötti
széljárást a tudatom kitölti

*

villámmá gyűl békét sose kötni
ami benti-kinti s égi-földi

*

(általuk feszített húrba vágok)

*

fél percek sivatagába ásott
kínok-vércseppek és robbanások
metszik az örökkévalóságot

2008-12-06

MESSZESÉGEK

álmom túlsó partja lenne
puha párna sima selyme
két fülem között tehát így
játszik Óperenciásdit
végtelen kis messzeségek
foglyaként hazát remélek

2008-12-08

GÖMBÖLYŰ

testemből szorít ki a
kínok egy-egy rohama
szétszed mint az ijedős
nyarat az ártatlan ősz
morzsolom csapágyaik
gömbölyű gyümölcseit
mígnem héjak és magok
korpájává újulok

2008-12-11

DIAGNÓZISAIM

valaki csillaghomokórát
ősrobbanással fordított át
tovább gyorsulni múlt-jövőbe
minden logikát megelőzve

*

éjszakámba szinkron-szívveréssel
takarózom szellős reggelig
rám ruházva színes neszeit
gondmarkolta ostornyél vezényel

*

énem folyékony legjavát
alagútjaim szűrik át
nyomorban tobzódó Gulág-
tenyészet él köztük tovább

*

nappalok fényszűrőivel
versenyez auránk – amely
belső zenévé robban el

*

ájult tenyér
a részeg éj
és hajnalig
józanodik
a vak

tudat
majd
Freud

2008-12-12/18

MAR

.

csendhatárok és neszek
laza szövete leszek
kivel fénybe forog a
reggeli centrifuga
önszínemmé fakulok
mint az évszak-lobogók
és gyógyíthatatlanul
mar véresre minden új

2008-12-19

KERET

.

messzi lelkek görcsös ökle
csontomat roppantja össze
szívközpontú tájaimban
támadok fel holtomiglan
.

csiszolnék fekete márványt
szín-másoljon rám szivárványt
.

tükre némi repedéssel
ráncosabb szoborrá érlel
és fénysípok orgonáit
rendező keretbe állít

2008-12-26

LÁZÁLOM

.

napközben gépesített agylakók
vagyunk behódoltatva a „valót”
majd lázálom mesélgeti milyen
az örökölt világtörténelem
aknáin járó hunyt szemű jelen

2008-12-27

NYUGATIBB

.

átnemesíthetnek-e kármin
színnel bélelt artériáim

*

mind lüktetéses/árapályos
vagy Föld- és Holdmozgást utánoz

*

gének köszöntik néma békém
tejutak nyugatibb vidékén
s a soha Óperenciáin

2008-12-30

PAGE  

